Ekipi “Wizards” dhe prirja globale e basketbollit
Ekipi i basketbollit të Uashingtonit, ashtu si dhe skuadra të tjera në NBA kanë shtuar blerjen e lojtarëve nga vende të ndryshme.
Basketbolli po bëhet gjithnjë e më shumë një lojë globale. Sezonin e kaluar NBA kishte 113 lojtarë ndërkombëtarë nga 41 vende dhe territore. Gjithsej, një e katërta e lojtarëve të NBA janë ndërkombëtarë. “Wizards” kanë lojtarë nga Polonia, Republika Çeke si edhe dy basketbollistë me origjinë nga Afrika. Ian Mahinmi [pronounced “Yahn mah-HEEN-me], një lojtar i gjatë 2.1 metra nga Franca, e mishëron këtë larmi. Nëna e tij është nga Xhamaika, ndërsa i ati nga Benini, në Afrikën Perëndimore. Mahinmi i tha Zërit të Amerikës, se ai u rrit me dëshirën për të luajtur futboll. Por ndërsa vitet kalonin, e kuptoi se e ardhmja e tij ishte në pistën e basketbollit: “Doja të bëhesha futbollist, por pastaj u zgjata shumë dhe thashë ta provoj njëherë basketbollin, u apasionova pas këtij sporti dhe ja ku jam sot këtu”. Në prag të sezonit të 10-ë me NBA, ai ka vënë re se popullariteti i kësaj loje është rritur: “Nuk është më vetëm futbolli. Basketbolli u ka hyrë në zemër njerëzve. Më duket sikur ka gjithnjë e më shumë të rinj që duan të bëhen basketbollistë. Ka gjithnjë e më shumë lojtarë afrikanë në NBA, pra është rritur numri i tyre që kur hyra unë”. NBA tani organizon një lojë të përvitshme miqësore në kontinentin afrikan dhe ka hapur një akademi për të rinjtë në Senegal. Edhe Mahinmi po jep kontributin e tij, duke shkuar në Benin verën e kaluar për t’u mësuar të rinjve bazat e basketbollit: Kryetrajneri i “Wizards” Scott Brooks thotë se ndërsa NBA zgjerohet globalisht, Afrika është pjesë e madhe e së ardhmes së saj. Tani për tani, vëmendja e ekipit “Wizards” është përqendruar tek sezoni i ardhshëm i NBA që fillon më 18 tetor. Vitin e kaluar, ata fituan 49 lojra dhe iu afruan finales së për pjesën lindore të Shteteve të Bashkuara. Këtë vit, ata shpresojnë të përparojnë edhe më shumë.